EkBass/fiwiki-20250220-pages-articles huggingface dataset:
Pieter van den Hoogenband

Pieter Cornelis Martijn van den Hoogenband (s. 14. maaliskuuta 1978 Maastricht) on alankomaalainen uimari ja kolminkertainen olympiavoittaja. Hän on entinen 100 metrin vapaauinnin maailmanennätyksen haltija (47,84 s). Pieter van den Hoogenbandin vanhemmat ovat Cees-Rein ja Astrid (omaa sukua Verver) van den Hoogenband. Äiti Astrid on 800 metrin vapaauinnin nuorten EM- hopeamitalisti ja uimavalmentaja. Isä Cees-Rein on toiminut PSV Eindhovenin lääkärinä. Pieter van den Hoogenbandin kansainvälinen läpimurto tapahtui Atlantan olympialaisissa 1996 18-vuotiaana. Niissä hän sijoittui neljänneksi sekä 100 että 200 metrin vapaauinnissa. Voitettuaan kuusi kultamitalia vuoden 1999 EM-kisoissa van den Hoogenband oli yksi suurimmista suosikeista Sydneyn olympialaisissa vuonna 2000. Sydneyssä hän teki 200 metrin vapaauinnin välierissä uuden maailmanennätyksen, mutta Australian Ian Thorpe jäi siitä vain 0,02 sekuntia. Jännittävässä finaalissa Hoogenband sivusi ennätystään ja voitti kultaa. 100 metrin vapaauinnissa van den Hoogenband teki jälleen välierissä ME:n ja löi finaalissa vuosien 1992 ja 1996 mestarin Aleksandr Popovin. Lisäksi hän voitti kaksi pronssia: 50 metrin vapaauinnissa ja 4 × 200 metrin vapaauinnissa. Swimming World Magazine valitsi van den Hoogenbandin vuoden 2000 maailman parhaaksi miesuimariksi. Vuoden 2001 MM-kisoissa Pieter van den Hoogenband voitti neljä hopeaa: 50, 100, 200 ja 4 × 100 metrin vapaauinnissa. Ateenan olympialaisissa vuonna 2004 van den Hoogenband voitti kultaa 100 metrin vapaauinnissa. Sen lisäksi hän sai hopeaa 200 metrin vapaauinnissa ja 4 × 100 metrin vapaauintiviestissä. Van den Hoogenband on naimisissa entisen sekauimarin Minouche Smitin kanssa. Parilla on yksi lapsi. == Aiheesta muualla == * van den Hoogenband olympic.org:ssa * http://www.brettlee.net/pieter/ Luokka:Alankomaalaiset olympiavoittajat Luokka:Alankomaalaiset uimarit Luokka:Vuonna 1978 syntyneet Luokka:Elävät henkilöt
Pirkkalan Pirkat

Pirkkalan Pirkat on pirkkalalainen urheiluseura, jolla on salibandy-, lentopallo-, koripallo-, pesäpallo- ja yleisurheilutoimintaa. Salibandyn edustusjoukkue nousi salibandyliigaan kauden 2005–2006 päätteeksi, mutta vierailu liigassa jäi vain kauden mittaiseksi. Vuonna 1935 perustetulla seuralla on noin 1 200 jäsentä. Se on SLU:n ja eri lajiliittojen jäsen. Seuran puheenjohtaja on Antti Tölli. == Aiheesta muualla == * Seuran kotisivu * Miesten joukkuekortti liiton sivuilla Luokka:Suomalaiset salibandyseurat Luokka:Pirkkalalaiset urheiluseurat Luokka:Vuonna 1935 perustetut urheiluseurat
Cheb Mami

Cheb Mami, oikealta nimeltään Mohamed Kélifati (s. 11. heinäkuuta 1966 Saïda, Algeria) on algerialainen rai-musiikin laulaja. Cheb Mami nousi kuuluisuuteen voitettuaan vuonna 1982 paikallisradion laulukilpailussa toisen palkinnon. Muutamassa vuodessa hänen musiikkinsa niitti mainetta ulkomaita myöten. Cheb Mamilla on kolmen oktaavin ääniala ja hän myös sanoittaa ja säveltää itse musiikkia. Hän on yhdistänyt perinteiseen rai-musiikkiin piirteitä muista musiikkityyleistä, muun muassa hip hopista, salsasta ja reggaesta. Vuodesta 1988 lähtien hän on asunut Pariisissa. == Aiheesta muualla == * Cheb Mami in Musique.arabe. Luokka:Algerialaiset laulajat Luokka:Algerialaiset lauluntekijät Luokka:Arabialaiset laulajat Luokka:Vuonna 1966 syntyneet Luokka:Elävät henkilöt
Hiilidioksidipäästöt

Hiilidioksidipäästöt syntyvät palamisreaktioissa, joista lopputuotteena on muun muassa hiilidioksidikaasua. Hiilidioksidipäästöt ovat lisääntyneet fossiilisten polttoaineiden käytön lisääntymisen mukana. Myös esimerkiksi liha, maito, maatalous ja sementin tuotanto synnyttää hiilidioksidipäästöjä. Päästöt ovat osallisena ilmastonmuutokseen, jota kutsutaan kasvihuoneilmiöksi. Hiilidioksidipäästöjä yritetään vähentää muun muassa Kioton ilmastosopimuksella ja suosittelemalla käyttämään joukkoliikennettä. Monet kaupungit ovat sitoutuneet CO2-päästöjen vähentämiseen: Lontoo −20 % (1990–2010) ja −60 % (2050), New York −20 % (1995–2010).2005: Record year for investments in renewable energy, REN21 "Renewables Global Status Report 2006 Update", REN21 sihteeristö (Pariisi) ja Worldwatch instituutti (Washington, DC), 18.7.2006 Organisaatiot kompensoivat aiheuttamiaan hiilidioksidipäästöjä tukemalla hiilidioksidipäästöjä rajoittavia toimia organisaationsa ulkopuolella. Päästöjen kompensoinnissa organisaatio ostaa päästövähennyksiä, jotka ovat tulleet esimerkiksi energiatehokkuudesta. == Liikenteen päästövähennykset Suomessa == Eri toimenpiteiden vaikutukset vuoden 2030 päästöihin miljoonina tonneina hiilidioksidiekvivalenttia ovat seuraavat: * Liikenteen päästökiintiöjärjestelmä: jopa 1,55. * Polttoaineveron korotus 200 euroon hiilidioksiditonnilta (150 euroa 2025): 0,9–1. * Biopolttoaineiden jakeluvelvoite 34,4 prosenttiin (biokaasut mukaan): 0,211. * Autonvalmistajien päästöraja 40 prosenttiin: 0,106. * Kevyen liikenteen ja joukkoliikenteen sekä liikennepalveluiden edistäminen kaupunkiseuduilla: 0,065–0,1. * Ruuhkamaksut Helsingin seudulle, Tampereelle ja Turkuun: 0,062–0,095. * Taloyhtiöiden latausinfran tuki 5,5 Meur: 0,015–0,08. * Täyssähköauton hankintatuen korotus 6 000 euroon vuosina 2021–2025: 0,0003–0,002. * Autoveron poisto täyssähkö-, hybridi- ja kaasuautoilta: 0,0001–0,0063. * Autoveron poisto: päästöt kasvavat hieman. Useissa tutkituissa toimissa vähennysten kustannukset olivat hyvin korkeita. Siksi olisi tärkeää vertailla eri toimien kustannustehokkuutta. Biokaasulla saisi 0,211 miljoonan CO2-tonnin vähennyksen, miljoonan henkilöautomatkan muuttamisella rataliikenteeksi 0,0096 miljoonan CO2-tonnin. Liikenteen hiilitonnin vähentäminen maksoi 100–300 euroa vuonna 2020. Polttoaineveron laskentaperusteena on 77 euroa/tCO2. == Katso myös == *Luettelo valtioiden hiilidioksidipäästöistä henkeä kohti ==Lähteet== ==Aiheesta muualla== *Carbon dioxide emissions (CO2), metric tons of CO2 per capita (CDIAC) (mdgs.un.org) Luokka:Luonnonsuojelu Luokka:Ympäristötekniikka
Touko Tumanto

Touko Tumanto (s. 6. maaliskuuta 1982 Helsinki) on suomalainen uransa lopettanut jalkapalloilija. Hän on pelipaikaltaan keskikenttäpelaaja. Tumanto on Jyväskylän Jalkapalloklubin kasvatti. Hän siirtyi FC Inter Turkuun kesken kauden 2002, mutta pelasi aluksi enemmän reservijoukkue VG-62:ssa. Ensimmäisen liigaottelunsa hän pelasi 18. toukokuuta 2003 Jokereita vastaan. Interissä hän teki läpimurtonsa kaudella 2004.Inter-hyökkääjä Tumanto aikoo yllättää Jazz- vahti Sinkkosen Turun Sanomat 2.9.2004. Luettu 27.10.2007 Hän pelasi 21 ottelussa tehden kaksi maalia. Kaudella 2005 Tumanto pelasi 25 liigaottelua tehden yhden maalin. 2006 Tumanto esiintyi puolestaan 18 ottelussa. Vuosi päättyi kuitenkin polven eturistisiteen katkeamiseen ja usean kuukauden sairauslomaan.Tumanto pitkään sivussa Turun Sanomat 1.11.2006. Luettu 27.10.2007 Toivuttuaan vammastaan Tumanto sai uuden polvivamman kesäkuussa 2007, mikä pilasi hänen kautensa. Hän ei ehtinyt pelata kaudella 2007 yhtään liigaottelua.FC Interin Tumannon kausi ohi MTV3 Internet 25.6.2007. Luettu 27.10.2007 Kaudeksi 2010 Tumanto teki paluun JJK:n joukkueeseen. 2012 ura jatkui loukkaantumisten jälkeen Seinäjoen jalkapallokerhossa. Kaudella 2013 Tumanto edustaa jälleen turkulaista FC Interiä. == Lähteet == Luokka:Suomalaiset jalkapalloilijat Luokka:Vuonna 1982 syntyneet Luokka:Elävät henkilöt
Geir Rönning

Geir Rönning (, s. 5. marraskuuta 1962 Ålesund, Norja) on norjalainen muusikko. Nykyisin Rönning asuu Kauniaisissa perheensä kanssa. Hän on asunut myös muun muassa Tukholmassa, New Yorkissa ja Los Angelesissa. Hän edusti Suomea Euroviisuissa 2005 kappaleella Why?, mutta ei päässyt finaaliin. Tuota ennen Rönning oli osallistunut Suomen euroviisukarsintoihin vuonna 2002 kappaleella "I don’t wanna throw it all away", joka sijoittui karsinnassa kolmanneksi sekä vuonna 2004 kappaleella "I don't need to say", joka sijoittui karsinnan viidenneksi. Geir Rönning puhuu kohtalaisesti suomea. Vuonna 2010 Rönning osallistui Ruotsin Idolsiin ja selviytyi aina finaalivaiheeseen asti. Hän sijoittui kisassa lopulta seitsemänneksi. Rönning on osallistunut myös Norjen euroviisukarsintana toimivaan Melodi Grand Prix -kilpailuun. Vuonna 1995 hän sijoittui karsinnassa seitsemänneksi kappaleella "Uten lyst, uten tro". Vuonna 1996 hän sijoittui karsinnassa toiseksi kappaleella "Uten de'". Vuonna 1997 hän sijoittui karsinnan seitsemänneksi kappaleella "Venter på deg". Vuonna 2006 hän sijoittui karsinnassa neljänneksi kappaleella "Lost And Found", jonka esitti duettona Jorun Erdalin kanssa. Geir Rönning kertoo blogissaan perinnöllisestä sairaudesta, jota hän ja osa hänen perheestään sairastavat. Sairaus on kohtauksittaisia tulehduksia aiheuttava HAE, eli hereditaarinen angioödeema. Kohtaukset voivat olla jopa hengenvaarallisia, jos niitä ei hoideta oikein. == Lähteet == == Aiheesta muualla == * Viralliset kotisivut Luokka:Norjalaiset poplaulajat Luokka:Suomen euroviisuedustajat Luokka:Vuoden 2005 euroviisuedustajat Luokka:Vuonna 1962 syntyneet Luokka:Elävät henkilöt
Empire (videopeli)

Empire on ensimmäisen kerran vuonna 1977 julkaistu vuoropohjainen strategiapeli, joka on yksinkertaisiin sääntöihin nojaava sotapeli. Alkuperäisen Empiren suunnitteli ja ohjelmoi PDP-10:lle Walter Bright. Peli käännettiin VAX/VMS:lle, mikä käännettiin edelleen DOSille ja julkaistiin 1982. Viimeinen versio DOSin käännöksestä julkaistiin 1985. Mark Baldwin suunnitteli ja ohjelmoi Empireä edelleen, ja Interstel julkaisi hänen pelinsä vuonna 1987 kaupallisesti nimellä Empire: Wargame of the Century useille alustoille. Baldwin ja Bob Rakosky suunnittelivat peliä edelleen, ja vuonna 1993 New World Computing julkaisi Empire Deluxen useille alustoille. Empiren sääntöihin on perustunut lukuisia muita pelejä. == Pelin säännöt == Pelin kartta on ruudukko, jonka jokainen ruutu on maata, vettä tai kaupunki. Joka pelaajalla on pelin alussa yksi kaupunki, loput ovat puolueettomia. Pelaajien hallitsemat kaupungit tuottavat sotayksiköitä, yhtä yksikkötyyppiä kerrallaan. Yksikkötyypit ovat: * armeija, ainoa maayksikkö, ainoa joka kykenee valloittamaan kaupunkeja * hävittäjälentokone, ainoa ilmayksikkö, muita yksiköitä huomattavasti nopeampi, mutta rajallisella kantamalla * hävittäjälaiva, nopea mutta heikko sota-alus * sukellusvene, heikko mutta tulivoimainen sota-alus * miehistönkuljetusalus, kuljettaa armeijoita vesistöjen yli * lentotukialus, kuljettaa ja huoltaa lentokoneita vesistöjen yli * risteilijä, raskas sota-alus * taistelulaiva, järeä sota-alus Kahden yksikön taistelussa yksiköillä on yhtäläinen todennäköisyys osua vastustajaan. Armeija ja hävittäjälentokone eivät kestä yhtään osumaa, laivat useampia. Taistelu loppuu, kun toinen yksikkö on tuhoutunut. Pelin voittaa pelaaja, joka valloittaa kaikki muiden pelaajien miehittämät kaupungit ja tuhoaa heidän armeijat. Empireen pohjautuvissa myöhemmissä julkaisuissa oli yleensä enemmän ja monimutkaisempia sääntöjä, kuten lisää yksikkötyyppejä sekä taistelu- ja tuotantosääntöjä. == Muut pelit == Peter Langston kehitti saman nimisen pelin Empire vuonna 1972 HP2000-tietokoneelle, jolloin sitä pelattiin kaukokirjoittimen avulla. == Lähteet == ==Aiheesta muualla== *Classicempire.com - myös ladattavia versioita Luokka:Linux-pelit Luokka:Vuoropohjaiset strategiapelit Luokka:Vuoden 1977 videopelit
Alsou

Alsu Ralifovna Abramova (, , o.s. Safina - taiteilijanimeltään Alsou; s. 27. kesäkuuta 1983 Bugulma, Tataarien ASNT, Neuvostoliitto) on tataaritaustainen venäläinen laulaja ja näyttelijä. Hän on saanut arvonimen "Tatarstanin kansantaiteilija". Erityisen kuuluisa Alsou on kotimaassaan Venäjällä, mutta myös muualla entisen Neuvostoliiton alueella sekä Saksassa, Ranskassa, Britanniassa, Yhdysvalloissa ja Kanadassa. Vuonna 2000 Alsou sijoittui Eurovision laulukilpailussa toiseksi kappaleella ”Solo”. Hän juonsi Moskovassa pidetyn Eurovision laulukilpailujen finaalin vuonna 2009 Ivan Urgantin kanssa. Alsoun isä Ralif Safin on varakas öljypohatta ja Venäjän parlamentin ylähuoneen jäsen«Башкир по паспорту и крови». Kommersant 13.7.2010. Viitattu 26.10.2017.. Alsou nimettiin Unescon rauhanlähettilääksi 7\. heinäkuuta 2011 tunnustuksena hänen sitoutumisestaan ​​auttaa kaikkein heikoimmassa asemassa olevia ihmisiä kaikkialla maailmassa, hänen hyväntekeväisyyteen tähtäävästä toiminnasta lapsuuden kehityksen hyväksi ja hänen omistautumistaan Unescon ihanteisiin ja tavoitteisiin. ==Albumit== * 2000: Alsu (Алсу) (venäjäksi) * 2001: Alsou (englanniksi) * 2002: Mne prinsnilas osen (Мне принснилас осен) (venäjäksi) * 2003: 19 (venäjäksi) * 2008: Samoje glavnoje (Самое главное) (venäjäksi) * 2008: Rodnaja Retš (Tugan Tel) Родная Речь (Туган Тел) (baškiiriksi ja tataariksi) * 2011: Feja dobryh snov (Фея добрых снов) (venäjäksi, tuutulauluja) * 2013: Inspired (englanniksi, äänitetty vuosina 2003−2005, julkaistu vain ilmaiseksi fanitapaamisessa) * 2014: Ty − Eto svet (Ты − Это свет) (venäjäksi) * 2015: Pisma, prišedšie s vojny (Письма, пришедшие с войны) (venäjäksi) == Elokuvat == * 2005: Spirit trap — Tina (kauhuelokuva) * 2008: Vivat, Anna! (Виват, Анна!), 7. osa elokuvasarjasta Tajny dvortsovyh perevorotah (Тайны дворцовых переворотов. Россия, век XVIII- ый) — Madeleine, keisarinnan hovinainen ==Lähteet== ==Aiheesta muualla== * Virallinen sivu Luokka:Venäläiset poplaulajat Luokka:Vuonna 1983 syntyneet Luokka:Elävät henkilöt Luokka:Venäjän euroviisuedustajat Luokka:Vuoden 2000 euroviisuedustajat Luokka:Tataarit
Abu Qir

Abu Qir (, joskus myös Abukir) on pikkukaupunki Egyptissä Välimeren rannikolla Aleksandrian itäpuolella. ==Maantiede== Abu Qir sijaitsee Egyptissä Välimeren rannikolla noin 15 kilometriä Aleksandrian kaupungista itään. Jonkin matkaa länteen sijaitsee puolestaan Rosetta. Rannikolla sijaitsee Abu Qiristä Rosettan suuhaaran suulle jatkuva Abu Qirin lahti. ==Historia== Monet Abu Qirin mainitsevat historialliset lähteet ovat eurooppalaisten tai arabitaustaisten matkailijoiden matkakertomuksia heidän kulkiessaan rannikon reitillä Aleksandriasta Rosettaan. Eutykhios Aleksandrialainen mainitsee Abu Qirille Egyptiä fatimideilta suojelemaan lähetetyn laivaston. Arabeista sen mainitsee ensimmäisenä al-Idrisi. Paikkakunta mainitaan useissa eri kirjoitusasuissa. Joissakin lähteissä mainitaan ilmeisesti muinaisen Egyptin kaudella rakennettuja majakoita reitin varrella ja matkalla oli ilmeisesti maamerkkeinä käytettyjen tornien raunioita. Abu Qir tuli kuuluisaksi Napoleonin Egyptin-sotaretken myötä. Horatio Nelsonin johtama brittilaivasto voitti ranskalaisen laivaston Abu Qirin taistelussa 1. elokuuta 1798. Maaliskuussa 1801 paikalla nousi maihin Egyptiin saapuva brittiarmeija. Abu Qir tunnettiin näihin aikoihin erinomaisena ankkuripaikkana, mutta Abu Qir oli vielä vain hyvin köyhä. Vieressä sijainnut Abu Qirin järvi kuivatettiin kokonaan vuoteen 1887 mennessä. == Lähteet == Luokka:Egyptin kaupungit
Matti Pohjola (taloustieteilijä)

Matti Tapani Pohjola (s. 4. marraskuuta 1950 Kymi) on Aalto-yliopiston kauppakorkeakoulun taloustieteen professori. Hän valmistui yhteiskuntatieteiden maisteriksi Tampereen yliopistosta vuonna 1973 ja lisensiaatiksi vuonna 1976. Pohjola väitteli tohtoriksi Cambridgen yliopistosta vuonna 1981. Helsingin kauppakorkeakoulun professorina Pohjola on toiminut vuodesta 1992 lähtien. == Lähteet == == Aiheesta muualla == * Pohjolan tutkimukset IDEASissa Luokka:Suomalaiset taloustieteilijät Luokka:Helsingin kauppakorkeakoulun professorit Luokka:Vuonna 1950 syntyneet Luokka:Elävät henkilöt Luokka:Suomalaiset professorit
Abukirin taistelu

Abukirin taistelu tai Niilin taistelu () oli Ranskan vallankumoussotien meritaistelu, joka käytiin Niilin suulla sijaitsevalla Abukirinlahdella 1. elokuuta 1798. Taistelussa Horatio Nelsonin johtama englantilaisten Välimeren laivasto tuhosi ranskalaisen laivasto-osaston, joka suojasi Napoleonin maajoukkojen yhteyksiä Ranskaan. ==Taustaa== Napoleonin Egyptin sotaretken toteutus perustui virheelliselle oletukselle, että englantilaisten laivasto ei operoisi Välimerellä. Englantilaiset olivat todellakin vetäytyneet Välimereltä 1796, mutta palasivat toukokuussa 1798. Ilman yhteyksiä Välimeren yli Ranskaan Napoleonin armeijan toiminta Egyptissä vaikeutuisi huomattavasti. Ranskalaisten maajoukkoja kuljettava laivasto-osasto lähti Egyptiä kohti toukokuussa 1798 Toulonin satamasta. Englantilaiset olivat tietoisia armeijan lähdöstä, mutta eivät tienneet sen määränpäätä. ==Taistelu ja seuraukset== Ranskalaiset saapuivat Aleksandrian edustalle Egyptiin 1. heinäkuuta. Englantilaiset hyökkäsivät 1. elokuuta Ranskan laivaston kimppuun Abukirinlahdella ja tuhosivat laivaston taistelussa. Napoleonin yhteydet Ranskaan katkesivat. Vuotta myöhemmin Napoleon jätti armeijansa Egyptiin ja lähti kohti Ranskaa elokuussa 1799. Ranskan Egyptin armeija antautui vuonna 1801. == Katso myös == *Luettelo Abukirin taisteluun osallistuneista aluksista ==Lähteet== * Luokka:Meritaistelut Luokka:Yhdistyneen kuningaskunnan taistelut Luokka:Ranskan vallankumoussotien taistelut
Tasauspyörästön lukko

thumb|250px|right|Lukkoperä Tasauspyörästön lukko on tasauspyörästön yhteyteen toteutettu mekanismi, jolla vetävien pyörien pyörimisnopeus saadaan lukittua keskenään samaksi. Kitkalukko on toiminnaltaan tasauspyörästön lukon kaltainen mekanismi, joka tasaa automaattisesti vetävien pyörien pyörimisnopeuseroa sen kasvaessa tarpeeksi suureksi. Tasauspyörästön lukko on lähes jokaisessa traktorissa ja kuorma-autossa sekä joissakin maastoautoissa ja henkilöautoissa. Myös monet muut työkoneet, kuten esimerkiksi trukit on varustettu tasauspyörästön lukolla. Tasauspyörästön lukkoja on sekä automaattisesti päälle kytkeytyviä että kuljettajan erillisellä kytkimellä päälle kytkettäviä. Pääosin ainoa henkilöautoissa tavattava lukkotyyppi on kitkalukko. Nelivetoisissa ajoneuvoissa myös etu- ja taka-akselin välissä on toiminnaltaan vastaava, pyörimisnopeuksien tai vääntömomentin eroa rajoittava osa. Ilman tasauspyörästön lukkoa moottorista tuleva teho siirtyy tasauspyörästön välityksellä sille renkaalle, jonka pyörittäminen vaatii vähemmän voimaa. Kun renkaan ja maan välinen kitka on tarpeeksi pieni, rengas pyörii paikoillaan, ja kaikki moottorin teho katoaa tämän renkaan välityksellä, toisen pysyessä paikallaan. Ollessaan kytkettynä tasauspyörästön lukko nimensä mukaisesti poistaa tasauspyörästön toiminnasta, jolloin yhtenäinen vetoakseli pyörittää kumpaakin rengasta samalla nopeudella. Näin saadaan hyödynnettyä toisen renkaan alla mahdollisesti oleva suurempi pito. Haittapuolena tällöin on ajoneuvon puskeminen käännöksissä, minkä vuoksi tasauspyörästön lukon ollessa kytkettynä tulisi välttää jyrkkiä käännöksiä. Koska tasauspyörästö ei tällöin tasaa vetävien pyörien eri nopeuksia, nopeuksien tasaus tapahtuu renkaan ja tienpinnan välissä, mikä saattaa hajottaa tasauspyörästön mikäli tienpinta on kohtalaisen luistamatonta materiaalia. Käytännössä vetävien pyörien pyörimisnopeusero on siis tasattava jotenkin, ja tasaus tapahtuu joko pyörän väkisin sutiessa tai tasauspyörästön rakenteen pettäessä. Poikkeuksen tekee esimerkiksi rallikäyttö, jossa tavoitteena on, että molemmat pyörät sutivat kaarteessa. == Käytännössä == Kuorma-autot käyttävät tasauspyörästön lukkoa helpottamaan jyrkkien ylämäkien nousua. Jos vain toinen puoli ajoradasta on hiekoitettu, jäänpuoleiset pyörät sutivat tyhjää, eikä kuorma-auto liiku. Jäänpuoleiset pyörät pyörivät, koska tasauspyörästö jakaa moottorin tuottaman vääntömomentin tasan akselin molempien pyörien välillä, ja kitkavoimat, joilla renkaat pyrkivät liikuttamaan autoa, ovat yhtä suuret. Tämä voima ei kuitenkaan välttämättä riitä kuorma-auton liikkeelle saamiseksi. Tasauspyörästön lukko kytkee vedon sekä hiekalla että jäällä olevaan pyörään niin, että vetävien pyörien pyörintänopeudet ovat yhtä suuret, mutta tasauspyörästö siirtää suuremman vääntömomentin pitävämmälle renkaalle, ja kuorma-auton on näin mahdollista päästä jälleen liikkeelle. Moottoriurheilussa tasauspyörästön lukko on lähes jokaisessa kilpa-autossa, poikkeuksena ne luokat, joissa se on kielletty. Luokka:Autotekniikka Luokka:Seulonnan keskeiset artikkelit
Gulnara Samitova-Galkina

Gulnara Iskanderovna Samitova-Galkina (, s. 9. heinäkuuta 1978 Naberežnyje Tšelny) on venäläinen kestävyysjuoksija. Hän oli ensimmäinen yhdeksän minuutin rajan 3 000 metrin estejuoksussa alittanut nainen. Kansallisuudeltaan Samitova-Galkina on tataari. Samitova-Galkina voitti naisten estejuoksukilpailun Euroopan cupin superliigassa 22. kesäkuuta 2003 Firenzessä ajalla 9.40,89. Saman vuoden Pariisin MM-kilpailuissa hän oli 5 000 metrillä seitsemäs. 2004 MM-hallikisoissa Budapestissä hän saavutti pronssia 1 500 metrillä. Euroopan cupin superliigassa hän voitti 3 000 metrin juoksun. 3 000 metrin esteiden maailmanennätyksen hän otti haltuunsa 4. heinäkuuta 2004 Herakleionissa ajalla 9.01,59. Ateenan olympialaisissa hän oli 5 000 metrillä kuudes. Hän voitti 2007 Euroopan cupissa 3 000 metriä ja oli Osakan MM- kilpailuissa estejuoksussa seitsemäs. Samitova-Galkina voitti 2008 Euroopan cupissa 3 000 metrin estejuoksun. Pekingin olympialaisissa 17. elokuuta 2008 hän alitti ensimmäisenä naisena yhdeksän minuutin rajan voittaen olympiakultaa maailmanennätysajalla 8.58,81. Lisäksi hän oli kahdestoista 5 000 metrillä. Hän voitti estejuoksun myös IAAF:n yleisurheilufinaalissa. Seuraavana vuonna hän voitti Euroopan joukkuemestaruuskilpailuissa 3 000 metriä. Berliinin MM- kisoissa hän sijoittui 3 000 metrin estejuoksussa alun perin neljänneksi, mutta nousi myöhemmin kolmanneksi kun alkuperäinen voittaja Marta Domínguez hylättiin dopingin vuoksi. Samitova-Galkina voitti Euroopan joukkuemestaruuskilpailujen estejuoksun 2011. Lontoon olympialaisissa 2012 hän keskeytti 3 000 metrin estejuoksun loppukilpailun. Samitova on voittanut Venäjän ulkoratamestaruuden 1 500 metrillä 2004, 5 000 metrillä 2003 ja 2004 sekä 3 000 metrin estejuoksussa 2008. Venäjän sisäratojen mestaruuden hän on voittanut 3 000 metrin estejuoksussa 2003 sekä 1 500 metrillä ja 3 000 metrillä 2004. ==Henkilökohtaiset ennätykset== * 800 m: 2.00,29 (Sotši 31. toukokuuta 2009) *1 500 m: 4.01,29 (Tula 1. elokuuta 2004) *maili 4.20,23 (Moskova 29. kesäkuuta 2007) *3 000 m: 8.42,96 (Vila Real de Santo Antonio 24. toukokuuta 2008) *5 000 m: 14.33,13 (Kazan 19. heinäkuuta 2008) *3 000 m ej.: 8.58,81 (Peking 17. elokuuta 2008) ==Lähteet== * * ===Viitteet=== Luokka:Venäläiset keskimatkojen juoksijat Luokka:Venäläiset kestävyysjuoksijat Luokka:Venäläiset estejuoksijat Luokka:Venäläiset olympiavoittajat Luokka:Vuonna 1978 syntyneet Luokka:Elävät henkilöt
Erdmann Neumeister

Erdmann Neumeister (12. toukokuuta 1671 Uichteritz – 18. elokuuta 1756 Hampuri) oli saksalainen luterilainen pappi, joka tunnetaan erityisesti kantaattien ja oratorioiden librettojen kirjoittajana. Neumeister opiskeli Liepzigissa ja toimi valmistuttuaan pappina mm. Bibrassa ja avustavana superindententtinä Eckartsbergin alueella. Vuodesta 1715 aina vuoteen 1755 hän oli Hampurin Jakobikirchen pääpastorina. Muiden säveltäjän ohella Johann Sebastian Bach on käyttänyt viittä Neumeisterin tekstiä kantaateissaan (kantaatit BWV 18, BWV 24, BWV 28, BWV 59, ja BWV 61). Suomen evankelis- luterilaisen kirkon virsikirjassa on yksi hänen kirjoittamansa virsi, virsi 47 "Jeesus, kirkas tähteni". (Suom. Elias Lönnrot 1874. Virsikirjaan 1886. Uud. ja säk. 5 komitea 1937, 1984). Ruotsin kirkon virsikirjassa on myös yksi hänen kirjoittamansa virsi, virsi 69 "Nimeen Jeesuksen sain kasteen". (Suom. Anna- Maija Raittila 1998). == Lähteet == == Aiheesta muualla == * Bach's libretists: Erdmann Neumeister Luokka:Saksalaiset runoilijat Luokka:Saksalaiset libretistit Luokka:Vuonna 1671 syntyneet Luokka:Vuonna 1756 kuolleet Luokka:Saksalaiset virsirunoilijat
S/PDIF

S/PDIF (Sony/Philips Digital Interface Format) on kuluttajalaitteissa digitaalisen äänisignaalin siirtoon yleisesti käytetty yhteyskäytäntämuoto. Se on erityisesti kuluttajalaitteisiin tarkoitettu muunnos standardista AES/EBU; ne eroavat vähän protokolliensa osalta ja siitä että S/PDIF ei vaadi yhtä kalliita komponentteja. S/PDIF on standardoitu IEC 60958 -dokumentissa (ennen IEC 958). Yleensä S/PDIF:iä käytetään siirtämään pakkaamatonta PCM-äänivirtaa CD-soittimen ja vahvistimen välillä. Toinen yleinen käyttökohde on DVD- soittimen ja vahvistimen välillä siirrettäessä häviöllisesti pakattua monikanavaista MPEG-2-, Dolby Digital- tai DTS-äänivirtaa. Muita käyttökohteita ovat mm. MiniDisc-soittimet ja tietokoneiden äänikortit. Kaksi laitetta voidaan yhdistää joko sähköisesti käyttäen 75 ohmin koaksiaalisia RCA-liittimiä tai optisesti käyttäen TOSLINK- eli EIAJ-liitintä, kalliimmissa ammattilaitteissa voidaan käyttää myös XLR-liittimiä. Optisen kaapelin etu sähköiseen verrattuna on sen häiriönsietokyky: melkein mikään sähköinen häiriö ei muuta signaalia. Markkinoilla on myös adaptereita joilla optinen signaali voidaan muuntaa sähköiseksi ja toisin päin. AES/EBU on suunniteltu kuljettamaan alle 20-bittistä signaalia, 4 bittiä on varattu muuhun käyttöön. S/PDIF on suunniteltu pääasiassa alle 20-bittisille signaaleille, mutta mikään ei estä kuljettamasta 24-bittistä signaalia, toisin kuin AES/EBU:ssa. Signaalin näytteenottotaajuus voi olla jopa 192 kilohertsiä. S/PDIF käyttää myös alkeellista kopioinninrajoitustekniikkaa, Serial Copy Management Systemiä (SCMS); se ei salaa tai sotke signaalia kuten uudemmat järjestelmät, vaan asettaa signaalille niin sanotun "kopiointibitin". Se voi rajoittaa kopioinnin joko yhteen kappaleeseen (11), kieltää sen kokonaan (10) tai sallia rajoituksettoman kopioinnin (00). Elektroniikkaharrastelehti Elektor julkaisi 1990-luvulla rakennusohjeet laitteeseen jolla voitiin optisesta S/PDIF- signaalista muuttaa kopiointibitti aina kopioinnin sallivaksi. == Katso myös == * TOSLINK ==Aiheesta muualla== * epanorama.net: S/PDIF Interface * DJ Greaves: About SP-DIF or S/PDIF Luokka:Äänentoistotekniikka Luokka:Tietokonelaitteistostandardit Luokka:Seulonnan keskeiset artikkelit Luokka:Philips
Dion Dublin

Dion Dublin (s. 22. huhtikuuta 1969 Leicester, Englanti) on englantilainen entinen jalkapalloilija. Hän oli monipuolinen pelaaja, joka pystyi pelaamaan sekä hyökkäyksessä että puolustuksessa. Dublin pelasi Norwichissa, Cambridge Unitedissa, Manchester Unitedissa, Coventryssä, Millwallissa (lainassa 2002), Aston Villassa, Leicesterissä ja Celticissä ennen siirtymistään takaisin Norwichiin 20. syyskuuta 2006. 1994 hän voitti Manchester Unitedissa Englannin Valioliigan mestaruuden. Kaudella 1997–98 pelatessaan Coventryssä hän voitti Valioliigan maalikuninkuuden 18 maalillaan. Samalla kaudella hän teki lisäksi neljä maalia FA Cupin otteluissa ja yhden Liigacupissa. 2000 hän pelasi Aston Villan riveissä FA-cupin loppuottelussa ja vuonna 2001 voitti Intertoto-cupin. Englannin maajoukkueessa Dublin on pelannut neljä ottelua. Dublin ilmoitti lopettavansa peliuransa kauteen 2007-2008.http://news.bbc.co.uk/sport2/hi/football/teams/n/norwich/7197825.stm ==Lähteet== ==Aiheesta muualla== * Tilastoja * Tietoa Aston Villan ajoista Luokka:Englantilaiset jalkapalloilijat Luokka:Vuonna 1969 syntyneet Luokka:Elävät henkilöt
Canzona

Canzona tai canzone on sekä runousopin että musiikin termi. ==Musiikki== Canzone on 1400–1500-luvulla moniäänisestä, kansanomaisesta laulusävellyksestä käytetty nimitys, 1600- ja 1700-luvuilla myös laulunomainen instrumentaaliteos esimerkiksi urkuja varten. Myöhemmin se tarkoittaa yksiäänistä soittimella säestettävää laulusävellystä.Canzone, Tietosanakirja osa 1, palsta 1477, Tietosanakirja Osakeyhtiö 1909 Ensimmäiset canzonat pohjautuivat flaamilaisen koulukunnan chansoneihin, ja ajan myötä niitä ryhdyttiin säveltämään itsenäisiksi teoksiksi, kuten Giovanni Gabrielin torvicanzonat. Canzonat olivat merkittävä vaikuttaja fuugan kehitykseen, ja ne ovat sonaatin suora esimuoto. ==Runous== Canzone on italialaisen laulurunon vanhin muoto, provencelaisessa runoudessa nimeltä canso ja muinaisranskalaisessa chanson. Canzone on lyyrillinen runo, johon kuuluu useampia säkeistöjä (stanze), jotka säeluvultaan, runomitaltaan ja loppusointujärjestykseltään vastaavat toisiaan ja jotka tavallisesti päättyvät lyhyeen loppustroofiin. Petrarcan canzoneissa ei ole viittä vähempää eikä kymmentä enempää säkeistöä. Uudemmissa canzoneissa tapaa 20, 40, jopa 80 säkeistöä. Säkeistö jakautuu enimmäkseen kahteen osaan, joista edellisen nimi oli fronte, jälkimäisen sirima. Lyhyellä loppustroofilla on useita nimiä, kuten ripresa, congedo, chiusa ja niin edelleen. Tätä alkuperäistä italialaista canzonea sanotaan tavallisesti petrarcalaiseksi canzoneksi (canzone petrarchesca), josta 1500-luvun lopulla ruvettiin poikkeamaan. Torquato Tasso rupesi eri säkeistöjen sitomista varten käyttämään kaikenlaisia runomitallisia ja loppusoinnullisia koristeita, joille hän antoi nimen calene (ketjuja) tai monili (kaulakoristeita). Vielä mielivaltaisemmin menetteli Gabriello Chiabrera, jonka canzonen tapaiset runot, joita hän itse sanoi canzonetteiksi, oli kirjoitettu lyhyinä säkeinä ja säejaksoina ja mielivaltaisin loppusointujärjestyksin. Tämä runolaji raivaa tien niin sanotuille anacreontica-runoille. Muita ovat canzone pindarica eli alla greca sekä canzone a ballo. == Lähteet == Luokka:Taidemusiikin muodot Luokka:Runous Luokka:Italiankieliset sanat ja sanonnat
TVS

TVS voi tarkoittaa: *ylijännitesuojaa, engl. Transien Voltage Suppressor eli TVS *ajan määrityksessä "tuhat vuotta sitten", tvs - katso kyr *Tampereen Voimailuseura, tamperelainen nyrkkeilyseura *TVS Motor Company, intialainen autoteollisuusyritys, jonka mopo- ja moottoripyörämerkki TVS on
Haiku D’Etat

Haiku D'Etat kolmihenkinen hip hop -yhtye Los Angelesista Etelä-Kaliforniasta. Yhtyeen jäsenet ovat Aceyalone, Abstract Rude ja Mikah 9. Jäsenistä Aceyalone ja Mikah 9 ovat vaikuttaneet myös Freestyle Fellowship -yhtyeessä. Abstract Rude taas on myös Abstract Tribe Uniquen johtohahmo. Kaikki kolme kuuluvat myös Project Blowed -kollektiiviin, joka voidaan niin ikään katsoa Abstract Ruden ja Aceyalonen perustamaksi. Haiku D'Etat'n musiikkia voi luonnehtia kokeelliseksi hip hopiksi, joka on saanut myös paljon vaikutteita jazzista. Toinen merkittävä tekijä yhtyeen musiikissa ovat monet erilaiset tyylit, tavat rapata, joita jäsenet ovat itse luoneet 1980-luvulta lähtien. ==Diskografia== *Haiku D'Etat (1999) *Coup De Theatre (2004) ==Aiheesta muualla== *http://www.projectblowed.com Luokka:Yhdysvaltalaiset hip hop -yhtyeet
Shelda Bede

Shelda Bede (s. 1. tammikuuta 1973 Fortaleza) on brasilialainen rantalentopalloilija ja kaksinkertainen olympiamitalisti. Yhdessä parinsa Adriana Beharin kanssa hän on voittanut olympiahopeaa sekä Sydneyssä 2000 että Ateenassa 2004. Bede ja Behar ovat hallinneet naisrantalentopallon ammattilaiskenttiä. He ovat olleet FIVB:n ranking-ykkösiä kuusi kertaa, vuosina 1997–2001 ja 2004. Bede vaihtoi sisälentopallosta rantalentopalloon 18-vuotiaana. Samana vuonna 1991 hän oli juopuneen kuljettajan aiheuttamassa autokolarissa, jossa hänen oikea kätensä vahingoittui. Hän palasi rannalle opeteltuaan lyömään vasemmalla kädellä. == Aiheesta muualla == * Bede olympic.org:ssa * http://www.bvbinfo.com/player.asp?ID=1260 Luokka:Brasilialaiset rantalentopalloilijat Luokka:Brasilialaiset olympiamitalistit Luokka:Vuonna 1973 syntyneet Luokka:Elävät henkilöt
Adriana Behar

Adriana Brandão Behar (s. 14. helmikuuta 1969 Rio de Janeiro) on brasilialainen rantalentopalloilija ja kaksinkertainen olympiamitalisti. Yhdessä parinsa Shelda Beden kanssa hän on voittanut olympiahopeaa sekä Sydneyssä 2000 että Ateenassa 2004. Bede ja Behar ovat hallinneet naisrantalentopallon ammattilaiskenttiä. He ovat olleet FIVB:n ranking-ykkösiä kuusi kertaa, vuosina 1997–2001 ja 2004. Behar siirtyi sisälentopallosta rantalentopalloon vuonna 1993. 16-vuotiaaksi asti hän oli harrastanut taitoluistelua. == Lähteet == == Aiheesta muualla == * * http://www.bvbinfo.com/player.asp?ID=1261 Luokka:Brasilialaiset rantalentopalloilijat Luokka:Brasilialaiset olympiamitalistit Luokka:Vuonna 1969 syntyneet Luokka:Elävät henkilöt
Philippe Quinault

Philippe Quinault (3. kesäkuuta 1635 – 26. marraskuuta 1688) oli ranskalainen dramaturgi ja libretisti, Ranskan akatemian jäsen. Quinault oli jo saavuttanut useilla kirjallisilla teoksillaan nimeä, kun hän meni asianajajaksi parlamenttiin. Pian hän osti viran kamarioikeudesta, mutta kirjallisen menestyksen kasvaessa hän hylkäsi valtion virkauran ja keskittyi pelkästään kirjoittamiseen. Hänen ensimmäinen näytelmänsä oli komedia Les rivales (1653). Pierre Corneilleen jo kyllästynyt yleisö otti suosiollisesti vastaan sellaiset näytelmät kuin La mort de Cyrus (1656), Stratonice (1657), Amalasonthe (1658), Le fantôme amoureux (1659), Astrate, roi de Tyr (1663) ja La mère coquette (1664).Quinault, Philippe, Nordisk familjebok Quinault'lla oli edeltäjiä, mutta häntä pidetään oikeutetusti ranskalaisen kirjallisuuden oopperalibreton luojana. Hänen runoilijanlahjakkuutensa oli kuin luotu niihin tehtäviin. Hänen runoudussaan oli sellaista pehmeyttä ja taipuisuutta, rytmiä ja harmoniaa, jota musiikki edellyttää. Maineikkaan säveltäjän Jean-Baptiste Lullyn innoittamana hän kirjoitti runsaasti oopperatekstejä, joista useat ovat todellisia mestariteoksia, kuten Alceste (1674), Atys (1676), Proserpine (1680), Persée (1682), Roland (1685) ja Armide (1686). Quinault oli aikalaisten keskuudessa arvostettu. Hänet valittiin Ranskan akatemiaan 1670. Quinault'n Oeuvres ilmestyivät 1739, 1778, 1811, 1824 ja 1881. == Lähteet == Luokka:Ranskalaiset näytelmäkirjailijat Luokka:Ranskalaiset libretistit Luokka:Ranskan akatemian jäsenet Luokka:Vuonna 1635 syntyneet Luokka:Vuonna 1688 kuolleet
Adélienmaa

Adélienmaa tai Adélienrannikko on osa Etelämantereen rannikkoa Point Aldenista Pourquoi Pas Point’iin. Rantaviivan pituus on 350 kilometriä, ja alueeseen kuuluu noin 2 600 kilometriä pitkä sektori etelänavalle asti. Alue on pääosin jään peitossa. Se on hallinnollisesti osa Ranskan eteläisiä ja antarktisia alueita. Se jää kuitenkin Australian Etelämantereesta vaatiman sektorin sisään. Kaikki aluevaatimukset 60 leveysasteen eteläpuolelta ovat edelleen vailla virallista kansainvälistä vahvistusta. == Historia == Alueen kartoitti vuonna 1837 ranskalainen tutkimusmatkailija Jules Dumont d’Urville, joka antoi sille nimen Adélie-vaimonsa mukaan. Australialainen geologi Douglas Mawson teki Adélienmaahan tutkimusretken vuonna 1912. Mawson perusti tutkimusaseman, joista käsin tehdyillä rekiretkillä kartoitettiin aluetta laajalti. Mawson onnistui palaamaan hädin tuskin eräältä pitkältä retkeltä elävänä takaisin, kun kaksi hänen toveriaan kuoli, toinen putosi railoon ja toinen sairastui ja kuoli. Vuodesta 1956 alueella on ollut pysyvästi miehitetty ranskalainen tutkimusasema Dumont d’Urville, joka on nimetty Jules Dumont d’Urvillen mukaan. Talvella tutkimusasemalla on noin 30 henkilöä ja kesällä jopa 120 henkilöä. == Lähteet == == Aiheesta muualla == Luokka:Etelämantereen maantiede Luokka:Ranskan eteläiset ja antarktiset alueet Luokka:Etelämantereen aluevaatimukset
Saksalanharju

Saksalanharju on Haukivuorella Etelä-Savossa sijaitseva moreenimuodostuma ja yksi Ympäristöministeriön määrittelemistä valtakunnallisesti arvokkaista maisema-alueista Suomessa. Nimestään huolimatta Saksalanharju ei ole harju sanan geologisessa merkityksessä, vaan drumliini, joka kuuluu moreenimuodostumiin. Drumliinit ovat virtaviivaisia, sukkulanmuotoisia, usein kalliosydämisiä sekä yleensä luode-kaakko-suuntaisia moreenimäkiä, jollaisia on etenkin Savossa runsaasti. Saksalanharjun korkein kohta on 168 metriä. Mikkelin ja Pieksämäen välinen kantatie 72 kulkee Saksalanharjua pitkin. Harjulla sijaitsevalla Saksalan kylällä on huoltoasema kioskeineen ja levähdysalueineen ("Harjun Helmi") sekä matkailunähtävyyskohteena "Martin Galleria". Harjulta avautuu näköala Kyyvedelle. == Lähteet == == Aiheesta muualla == * Saksalanharjun – Hämeenkylän kulttuurimaisema Museoviraston sivuilla Viitattu 20.11.2008 Luokka:Suomen pinnanmuodot Luokka:Haukivuori Luokka:Mikkelin luonto
Hugo Boss

Hugo Boss AG on Saksassa kotipaikkaansa pitävä vaatetusalan yritys. Se on nimetty perustajansa Hugo Bossin mukaan, joka perusti yrityksen vuonna 1923 Metzingenissä, Saksassa. Hugo Boss itse kuoli vuonna 1948. Yrityksen pääomistaja on nykyisin italialainen Valentino Fashion Group, mutta sen osakkeet noteerataan myös Frankfurtin pörssissä. Hugo Bossin liikevaihto vuonna 2008 oli 1,7 miljardia euroa ja tulos 112 miljoonaa euroa. Bossin tuotteita myydään ympäri maailmaa yli sadassa maassa ja yli 5 000 jälleenmyyjäliikkeessä. Sen päätuotemerkit ovat Boss, Hugo sekä Baldessarini. Hugo Bossin tuoksujen tuotemerkit omistaa kansainvälinen Procter & Gamble. Ensimmäinen Bossin tuoksu esiteltiin vuonna 1993, ja nykyään tuoksubisnes on yksi yrityksen tärkeimmistä ja tuottavimmista osista. == Natsi-Saksan pukimo == Yrityksen perustaja Hugo Boss oli kansallissosialismin kannattaja ja natsipuolueen jäsen. Bossin yhtiö valmisti ruskeita paitoja, joihin natsipuolueen kannattajat pukeutuivat. Myöhemmin se toimitti univormuja Saksan armeijalle ja muita tamineita Waffen SS:lle. Huhtikuusta 1940 lähtien Bossin yhtiössä työskenteli 140 puolalaista ja 40 ranskalaista pakkotyöläistä. Työläiset asutettiin leirille, jossa hygienian ja ravitsemuksen taso ja työläisten kohtelu vaihtelivat suuresti. Sodan jälkeen Hugo Boss tuomittiin sakkoihin osallisuudestaan natsien toimintaan. 1990-luvulla yhtiön natsimenneisyydestä tuli julki tietoja, jotka yritys yritti aluksi ohittaa vaikenemalla, mutta paineiden kasvaessa yhtiö avasi tutkijalle arkistonsa. Ensimmäinen yritys selvittää menneisyyden pimeitä vaiheita ei miellyttänyt yhtiötä. Vuonna 2011 muotiyhtiö kustansi toisen kirjan, jonka oli kirjoittanut yrityshistorioitsija Roman Köster. Kirjan nimi on Hugo Boss, 1924-1945 – Vaatetustehdas Weimarin tasavallassa ja kolmannessa valtakunnassa. Vastaavalla tavalla tiliä menneisyytensä kanssa ovat tehneet monet muutkin Natsi-Saksan- aikaiset, edelleen toiminnassa olevat yritykset, kuten esimerkiksi Continental. ==Lähteet== ==Aiheesta muualla== * Hugo Bossin internetsivut * Hugo Boss Pukeudu.fi-sivustolla Luokka:MDAX-indeksi Luokka:Vaatemerkit Luokka:Saksalaiset pörssiyhtiöt Luokka:Kenkämerkit Luokka:Jalkinevalmistajat Luokka:Seulonnan keskeiset artikkelit Luokka:Procter & Gamblen tuotemerkit
Aerobic

Aerobic on ryhmissä harjoitettavaa, monipuolista aerobista liikuntaa, johon sisältyy askelsarjoja, lihaskunto-osuus ja erilaisia kunto-osioita, jotka tehdään musiikin tahdissa ohjaajan ohjeiden mukaan. Aerobista harjoittelua hyvänä liikuntamuotona mainosti Yhdysvalloissa astronautteja valmentanut tohtori Kenneth H. Cooper kirjoissaan Aerobics ja The New Aerobics. Aerobisen tanssin loi amerikkalainen Jackie Sorensen. Laajempaa julkisuutta ja suosiota laji sai, kun Jane Fonda 1980-luvulla julkaisi ammattilaisten avustamana aiheesta kirjoja ja aerobic-videoita. Suomessa lajin suosiota edisti Anne Sällylän ja Eeva Luukkosen Iltajumppa-ohjelma Yle TV2 -kanavalla. Aerobic keksittiin 1970-luvulla ja seuraavalla vuosikymmenellä siitä kehitettiin myös kilpaurheilulaji kilpa-aerobic.Millainen laji on kilpa-aerobic? Jyväskylän naisvoimistelijat 2000-luvulla aerobiciin on yhdistetty elementtejä myös muista liikuntamuodoista. Aerobic on saanut monia "alalajeja", kuten body aerobic, low impact, combat-tyyppisen tunnit ja erilaiset tanssilliset tunnit. Aerobic on kehittyessään hakenut vaikutteita myös joogasta, vesiurheilusta (hydrobic), tanssista (salsa, funk), nyrkkeilystä (boxaerobic) ja itämaisista kamppailulajeista. Apuvälineinä voidaan käyttää pientä step-penkkiä (step- aerobic), gymstick- voimistelukeppiä, bosu-puolipalloa tai isoa palloa (fitball). Tyypillinen aerobic-tunti muodostuu neljästä osasta: * Lämmittely (8–10 min) * Pulssin nosto (20–30 min) * Lihaskunto-osa (20 min), jossa voidaan käyttää painoja ja muita välineitä * Venyttely (7–10 min) Tuntikaavan painotukset vaihtelevat tunnin tavoitteesta, nimikkeestä ja kestosta riippuen.Tuntikuvaukset Jyväskylän Naisvoimistelijat Ryhmäliikuntaohjaajia on koulutettu Suomessa ammattimaisesti vuodesta 1994. == Lähteet == *
Karen Cockburn

Karen Cockburn (s. 2. lokakuuta 1980 Toronto) on kanadalainen trampoliinivoimistelija ja olympiamitalisti. Trampoliinivoimistelu oli ensi kertaa olympiaohjelmassa Sydneyssä 2000. Cockburn ei kuulunut mitalisuosikkeihin 12 kilpailijan joukossa, mutta voitti yllättäen pronssia. Cockburn paransi taitojaan vuosi vuodelta ja voitti Hannoverissa 2003 MM- kultaa yksilötrampoliinilla ja pronssia joukkuekisassa. Ateenan olympialaisissa 2004 Cockburn voitti hopeaa yksilökilpailussa. Joulukuun 2004 MM-kisoissa Algerissa hän sijoittui yksilötrampoliinilla viidenneksi ja synkrotrampoliinilla parinsa Heather Ross-McManusin kanssa neljänneksi. Vuoden 2005 syyskuussa Eindhovenissa Cockburn voitti MM-hopeaa yhdessä Rosannagh MacLennanin kanssa. Pari voitti lajin maailmancupin finaalissa kesäkuussa 2005. Cockburn ja MacLennan voittivat MM-kultaa parikilpailussa Québecissa 2007. Yksilökilpailussa hän jäi kahdeksanneksi. Pekingissä 2008 Cockburn voitti hopeaa yksilötrampoliinilla. Hän oli ensimmäinen trampoliinivoimistelija, joka voitti mitalin kolmissa olympialaisissa. == Aiheesta muualla == * Cockburn KOK:n sivuilla * http://www.gymcan.org/content/index.php?option=content&task;=view&id;=131&Itemid;=28 Luokka:Kanadalaiset olympiamitalistit Luokka:Kanadalaiset trampoliinivoimistelijat Luokka:Vuonna 1980 syntyneet Luokka:Elävät henkilöt
Kwaito

Kwaito on musiikin tyylilaji, joka on lähtöisin Johannesburgista, Etelä- Afrikasta 1990-luvun alusta. Se pohjautuu rytmillisesti amerikkalaiseen house- musiikkiin, mutta sen tempo on yleensä jonkin verran hitaampi. Kwaito saattaa sisältää lisäksi melodisia ja loopattuja, perkussiivisiä afrikkalaisia sampleja, matalia bassokuvioita ja usein laulua. Yleensä laulaja on mies ja sanat huudettuja tai laulettuja afrikkalaisen kansanmusiikin tapaan ennemmin kuin "normaaliin" tai rap-tyyliin. Nimi kwaito tulee afrikaansin slangisanasta kwaai, joka tarkoittaa coolia tai ilkeää. Sanoitukset ovat joko alkuperäisillä eteläafrikkalaisilla kielillä tai englanniksi. Usein samassa laulussa voidaan käyttää useampia kieliä. Viime aikoina jotkut kwaito-artistit kuten Zola ovat alkaneet esittää sanoitukset hip-hop -tyyliin, kun taas toiset, kuten BOP tai Oskido, ovat nopeuttaneet tempoa ja mataloittaneet laulunsa luodakseen pehmeämmän kwaito-muodon, jota kutsutaan myös afrikkalaiseksi houseksi. Kuuluisia kwaito-artisteja ovat Arthur Mafokate, Zola, Mandoza ja Mzekezeke. == Historia == 1990-luvun puolivälissä chicagolainen house-musiikki oli suosittua Johannesburgin klubeilla ja paikalliset muusikot yhdistivät sen soundimaailman eteläafrikkalaiseen musiikkiin. Arthur Mafokate sävelsi laulun Kaffir, josta tuli ensimmäinen suuri kwaito-hitti ja joka teki tyylilajin suosituksi mustaihoisten asuttamien alueiden ulkopuolella. Kuitenkin vasta vuodesta 2001 alkaen kwaito on yleistynyt Euroopassa ja Yhdysvalloissa. Kwaitolla on tärkeä osa elokuvaohjaaja Gavin Hoodin vuonna 2006 parhaan ulkomaisen elokuvan Oscar-palkinnon voittaneessa elokuvassa Tsotsi ja se on osaltaan tuonut kwaitolle julkisuutta ympäri maailmaa. Kwaiton tullessa entistäkin suositummaksi Etelä-Afrikassa, yhteistyö myös muita musiikkityylejä edustavien tähtien kanssa on tullut yleisemmäksi, esimerkkinä Mandoza ja rhythm & blues -tähti Danny K. Nykyään kwaito-hitit saavat Etelä-Afrikassa helposti medianäkyvyyttä, kuten Arthur Mafokaten elokuussa 2005 julkaisema "Sika Lekhekhe" (zulunkielinen lause, tarkoittaa kakun leikkaamista, puhekielellä "harrasta seksiä kanssani"). Radioasema SABC kielsi kappaleen esittämisen ja Arthurin täytyi kuvata laulua varten tehty video uudelleen, koska useat katsojat valittivat sen olevan seksuaalisesti liian rohkea. Kwaito-orkesteri Boom Shaka sai Etelä-Afrikan kansallislaulusta tekemästään versiosta ankaraa kritiikkiä poliittisilta vallanpitäjiltä. == Aiheesta muualla == *The Kwaito Generation , englanninkielinen audiodokumentti (51 minuuttia, USA, 2005). *Is Kwaito South African Hip Hop, englanninkielinen artikkeli kwaiton ja hiphopin suhteesta (pdf). Luokka:Housen tyylilajit Luokka:Etelä-Afrikan musiikki
Lasse Heikkilä (jääkiekkoilija)

Lasse Heikkilä (s. 27. toukokuuta 1934 Pori) on suomalainen entinen jääkiekkoilija, jääkiekkovalmentaja ja -johtaja sekä jalkapalloilija. Hän on veljensä Antin kanssa tehnyt pitkän työn erityisesti porilaisen jääkiekkoilun hyväksi. Lasse Heikkilän paita on nostettu Isomäen hallin kattoon. ==Peliura jääkiekossa== Lasse Heikkilä pelasi SM-sarjassa neljä kautta Karhuissa. Hän voitti Suomen-mestaruuden viimeisenä kautenaan vuonna 1965. Yhteensä hän teki pelaamissaan 61 ottelussa tehopisteet 18+13=31. Maajoukkueessa Heikkilä ehti ennen valmennus- ja johtotehtäviin siirtymistään pelata yhden B-maaottelun. 1961–1962 Karhut SM-sarja 18 13 11 24 11 – – – – – 1962–1963 Karhut SM-sarja 8 0 0 0 2 – – – – – 1963–1964 Karhut SM-sarja 18 3 2 5 9 – – – – – 1964–1965 Karhut SM-sarja 17 2 0 2 6 – – – – – 4 kautta yhteensä SM-sarja 61 18 13 31 28 – – – – – ==Ura jääkiekkovalmentajana== Peliuransa jälkeen Heikkilä aloitti vuonna 1965 valmentamisen Karhuissa ja jatkoi vuonna 1967 muodostetussa uudessa seurassa Porin Ässissä. Hän toimi seuran valmentajana aina vuoteen 1981 saakka, lukuun ottamatta kahden kauden mittaista ”syrjähyppyä” maajoukkuetehtäviin vuosina 1974–1975 ja 1975–1976. Ässien toimitusjohtajana Heikkilä oli vuosina 1981–1994. Valmentajaurallaan hän saavutti SM-tasolla kaksi kultaa ja kolme muuta mitalia. Heikkilä toimi Suomen jääkiekkomaajoukkueen päävalmentajana kauden 1976–1977. Hän johti Suomen peliä MM-kisoissa 1977 ja Kanada-cupissa 1976. Heikkilä palasi maajoukkueeseen vuosiksi 1984–1987, jolloin hän toimi joukkueenjohtajana. ==Jalkapallo== Lasse Heikkilä oli nuorena myös lahjakas jalkapalloilija. Hän edusti lajissa 1950-luvulla Porin Karhujen lisäksi Turun Palloseuraa. TPS:n riveissä Heikkilä pelasi vuosina 1954–1955 toiseksi korkeimmalla sarjatasolla Suomensarjassa sekä vuonna 1957 Mestaruussarjassa.Pelimiehet – Suomen jalkapallon pelaajatilastot 1930–2006. Viitattu 27.12.2012. Heikkilä pelasi myös yhden nuorten maaottelun vuonna 1954. ==Saavutukset== *1 jääkiekon Suomen mestaruus pelaajana (1965) *2 jääkiekon Suomen mestaruutta valmentajana (1971, 1978) *2 jääkiekon SM-hopeaa ja 1 -pronssi valmentajana *jalkapallon SM-pronssia (1957) *Suomen Jääkiekkoleijona #49 ==Muuta== Porin Ässät kunnioitti helmikuussa 2015 Porin Karhujen vuoden 1965 mestaruuden 50-vuotisjuhlaa pelaamalla ottelun Ilvestä vastaan sinipunaisissa Karhu-paidoissa ja nostamalla mestarijoukkueen pelaaja-valmentaja Lasse Heikkilän paidan numero 13 Isomäen hallin kattoon. ==Lähteet== * * *Heikkilän tiedot Jääkiekkomuseon sivulla ===Viitteet=== Luokka:Suomalaiset jääkiekkoilijat Luokka:Suomalaiset jääkiekkovalmentajat Luokka:Suomalaiset jalkapalloilijat Luokka:Vuonna 1934 syntyneet Luokka:Elävät henkilöt
Heinrich Christoph Koch

Heinrich Christoph Koch (10. lokakuuta 1749, Rudolstadt – 19. maaliskuuta 1816, Rudolstadt) oli saksalainen musiikkiteoreetikko, säveltäjä, leksikograafikko ja viulisti. Kochin vuosina 1782–1783 julkaistu teos Versuch einer Anleitung zur Composition (eli Johdattava essee sävellykseen) käsitteli systemaattisessa muodossa monia klassismin musiikin keskeisiä piirteitä. Kirjassaan Koch esitteli "perioditeorian", jota pidettiin aikansa syvällisimpänä ja seikkaperäisenä musiikillisten teosten rakennetta käsittelevänä teoksena. Siinä teoksen melodinen aines jaettiin pienempiin jaksoihin, ja näiden lyhyiden jaksojen välisistä suhteista muodostettiin koko teoksen rakenne. Pienimmät musiikilliset ajatukset esitettiin yleensä kahden tai neljän tahdin mittaisissa jaksoissa. Kahdesta tai useammasta jaksosta muodostui periodi, joka päättyi kadenssiin, ja koko teos tai teoksen osa koostui kahdesta tai useammasta peräkkäin esitetystä periodista. Koch vertasi musiikillisen fraasin osia lauseen subjektiin ja predikaattiin ja totesi, että jaksoista ja osista koostuva musiikin rakenne on välttämätön, jotta melodia saataisiin ymmärrettäväksi ja tunteisiin vetoavaksi, samalla tavalla kuin lauseet ja virkkeet tekevät puheen ymmärrettäväksi. Luokka:Saksalaiset viulistit Luokka:Saksalaiset musiikkitieteilijät Luokka:Vuonna 1749 syntyneet Luokka:Vuonna 1816 kuolleet